text: Juleaftensdag bliver varm og våd
  24 december 2017 kl. 07.01
  Ifølge DMI byder juleaftensdag på temperaturer, der ligger en hel del over det normale.
  Chancen for en hvid 24. december med sne uden for de julepyntede vinduer er for længst dømt ude af meteorologerne.
  Og det ændrer et sidste tjek af DMI's juleprognose søndag morgen ikke på.
  Tværtimod byder juleaftensdag på ganske høje varmegrader, tiltagende blæst hen over dagen og efterhånden også regn.
  - Overordnet kan man vel godt tale om en trist affære, siger Trine Pedersen, vagthavende hos DMI.
  Søndag står syd- og sønderjyderne op til skyet vejr med lidt dis, der op ad formiddagen bliver suppleret af regn vestfra. I løbet af dagen tager vinden til og bliver jævn til hård omkring vest - ved Vestkysten og Vadehavet er der risisko for kuling med kraftige vindstød.
  Juleaften og julenat bliver det skyet og diset vejr med lidt regnbyger. 
   
  Hun forsikrer dog julerejsende om, at den forholdsvis kraftige vind søndag ikke kommer til at drille bilisterne i form af lukkede broer.
  - Men på tirsdag, som er en de store hjemrejsedage i julen, skifter vinden retning, og det kan give kraftig blæst på tværs af blandt andet Storebælt, siger hun.
  